Á árinu 2019 er dr. Matthias Egeler gestafræðimaður hjá Rannsóknasetri HÍ á Ströndum . Hann sérhæfir sig í rannsóknum á örnefnum , sögnum og landslagi og hefur til þess styrk frá þýskum rannsóknasjóðum . Rannsóknasetrið á Ströndum hefur reynt að aðstoða Egeler við rannsóknir sínar af fremsta megni , en innan setursins er talsverð þekking á þessum málaflokki , einkum í héraðinu . Vinna með örnefni , sagnir og menningarlandslag á Ströndum hefur lengi verið eitt af viðfangsefnum Jóns Jónssonar þjóðfræðings . Það er því ekki algjör tilviljun að Matthias Egeler hefur valið Strandir sem rannsóknarsvæði í verkefni sínu og Rannsóknasetrið sem samstarfsaðila . Setrið hefur einnig tekið þátt í öðrum verkefnum sem tengjast þessum fræðum og safnað fróðleik um álagabletti og þjóðsagnastaði á Ströndum úr ólíkum heimildum . Árið 2013 unnu Dagrún Ósk Jónsdóttir og Jón Jónsson að rannsókn og síðan uppsetningu sögusýningar með listrænu ívafi sem heitir Álagablettir . Sýningin var opnuð í tengslum við þjóðtrúarkvöldvöku á Þjóðtrúardaginn mikla 7. september 2013 ( 7-9-13 ) . Hún er enn uppi á Sauðfjársetri á Ströndum . Í framtíðarplönum Rannsóknasetursins er gert ráð fyrir frekari rannsóknum og miðlun þess fróðleiks sem safnað var við undirbúning sýningarinnar . Sögurölt um Dali og Strandir Á árunum 2018 og 2019 hefur Rannsóknasetrið tekið þátt í svokölluðu Sögurölti um Dali og Strandir . Það er verkefni sem söfnin á Ströndum og Dölum , Byggðasafn og Héraðsskjalasafn Dalamanna og Sauðfjársetur á Ströndum hafa staðið fyrir , og Rannsóknasetur HÍ á Ströndum og Náttúrubarnaskólinn hafa einnig tekið þátt . Þessi sögurölt hafa verið mjög vinsæl , en um er að ræða stutta gönguferð þar sem meiri áhersla er lögð á fróðleik , sögur og sagnir , en gönguna sjálfa . Jón Jónsson verkefnastjóri hjá Rannsóknasetrinu var sögumaður í fjórum af þessum söguröltum árið 2018 , m.a.Tröllaskoðunarferð í Kollafirði , Dagbókargöngu að Naustavík við Steingrímsfjörð , Þjóðsagna - og sögugöngu í Tröllatungu . Síðan hafa bæst við 5 sögurölt árið 2019 , m.a.Sagnarölt við Víðidalsá . Rannsóknasetur HÍ á Ströndum - Þjóðfræðistofa